Il-clubs tal-Premier League Ingliż se jiġu mogħtija ċ-ċans li jagħmlu ħames sostituzzjonijiet sal-aħħar ta’ dan l-istaġun u jkollhom disa’ players fuq il-bank tas-sostituti hekk kif intlaħaq ftehim bejn dawk kollha involuti f’din l-għaqda li tmexxi l-ogħla diviżjoni Ingliża. Din iż-żieda minn tliet sostituzzjonijiet għal ħamsa u minn seba’ sostituti għal disgħa ġiet imħabbra mill-membri tal-Premier League Ingliż fi stqarrija għall-istampa. Dawn il-bidliet ġew approvati minħabba li hemm numru kbir ta’ partiti li jridu jintlagħbu fi żmien qasir wara l-waqfa sfurzata li kien hemm minħabba l-pandemija tal-COVID-19. Sadanittant il-kampjonat Premier mistenni jkompli fis-17 ta’ Ġunju. Skond emenda fil-liġi li hi waħda temporanja u li ġiet approvata mill-assoċjazzjoni internazzjonali tal-football, is-sostituzzjonijiet se jkunu qed isiru fi tliet partijiet differenti tal-logħba sabiex ma jkunx hemm waqfien bla bżonn. Wieħed minn dawn il-mumenti tal-logħba huwa proprju wara l-ħin tal-mistrieħ. Bħalissa l-Premier League Ingliż qed taħdem id f’id mal-istazzjonijiet televiżivi sabiex it-92 partita li fadal jkunu jistgħu jiġu mxandra fuq is-settijiet tat-televiżjoni. Jidher ukoll li l-clubs qablu fuq il-prinċipju li jkun hemm xi logħbiet li jintlagħbu fi grounds newtrali jekk ikun hemm bżonn jew jekk tinqala’ xi emerġenza partikolari. Il-Premier League Ingliż ilu nieqes min-nofs Marzu u dawk kollha involuti fi ħdan dan il-kampjonat ħadu ħafna żmien sakemm iddeċidew id-data tat-tkomplija.